Muusa ry:n toimintasuunnitelma 2020

Hyväksytty yhdistyksen syyskokouksessa 28.11.2019.

Sisällys

1 Johdanto 3

2 Yhdistyksen tarkoitus 4

3 Yleinen yhdistystoiminta 5

3.1 Jäsenistö 5

3.2 Varainhankinta 5

3.3 Tiedotus 6

3.4 Julkaisu 6

3.5 Yhteistyö 7

4 Opiskelua tukeva toiminta 10

4.1 Koulutuspolitiikka 10

4.2 Sosiaalipolitiikka 11

4.3 Työelämä 11

4.4 Lukupiiri 12

5 Vapaa-ajan toiminta 13

5.1 Juhlat ja muut tapahtumat 13

5.2 Retket 13

5.3 Kulttuuri 14

5.4 Liikunta 14

1 Johdanto

Vuonna 2020 Muusa ry jatkaa toimintaansa kehittäen jo olemassa olevia käytäntöjä ja luomalla tarpeen tullen uusia. Vuonna 2020 haluamme panostaa erityisesti ainejärjestöjen väliseen yhteistyöhön sekä opiskelijoiden hyvinvoinnista ja koulutuspoliittisesta edunvalvonnasta huolehtimiseen. Haluamme olla helposti tavoitettava ja kaikki halukkaat mukaan ottava ainejärjestö, joka pysyy ajan tasalla yliopistoyhteisöä koskevista asioista. Vuonna 2020 Muusa ry täyttää 25 vuotta.

Vuosi 2020 on Muusa ry:lle muutosten vuosi. Muusa ry valmistautuu yhdistymään pitkäaikaisen yhteistyökumppaninsa yleisen kirjallisuustieteen ainejärjestö Prometheus ry:n kanssa uudeksi kirjallisuusainejärjestöksi, jonka on tarkoitus aloittaa toimintansa syksyllä 2020. Muusa ry:n kevät etenee perinteisesti ja toimintasuunnitelman mukaisesti. Syksyn toiminta toteutuu ehdollisesti seuraavasti: Mikäli toiminta siirtyy uuden ainejärjestön piiriin, ei toimintasuunnitelmaan kirjattua syksyn toimintaa toteuteta, vaan sen järjestää uusi ainejärjestö. Mikäli uutta ainejärjestöä ei vielä ole, järjestetään syksyllä toimintaa toimintasuunnitelman mukaisesti. Syksyllä toiminta on joka tapauksessa kirjallisuusainejärjestöjen yhteistä eli mikäli uutta ainejärjestöä ei ole, on varsinkin uusiin opiskelijoihin liittyvä toiminta Muusa ry:n ja Prometheus ry:n yhdessä järjestämää.

Muusa ry järjestää hyvin monipuolista, jäsentensä näköistä toimintaa. Erilaisten juhlien lisäksi pidämme esimerkiksi liikunta- ja kulttuuritapahtumia, lukupiirejä, vohvelipäivystyksiä ja periodirentoutuksia. Panostamme monipuoliseen tapahtumatarjontaan, jotta kaikille jäsenillemme löytyisi itseä kiinnostavaa, yhteisöllistä ja hauskaa tekemistä. Järjestämme mielellämme uusia tapahtumia ja kuuntelemme jäsenten ideoita näiden suhteen. Olemme jo vuosia panostaneet alkoholittomiin tapahtumiin hyvällä menestyksellä ja olemmekin kaukana voimakkaaseen alkoholinkäyttöön painostavasta järjestöstä. Haluamme, että kaikki viihtyvät, ja että jokaisella on hyvä ja hyväksytty olo tapahtumissamme. Suurin vahvuutemme lieneekin aito yhteisöllisyys ja välittäminen. Muodostamme tiiviin yhteisön, jonka jäsenet tukevat toisiaan ja johon myös uudet tulokkaat ovat lämpimästi tervetulleita.

Odotamme innolla uutta ainejärjestövuotta ja sen tuomia mahdollisuuksia. Jatkamme hyväksi todettua, yhteisöllistä ja monipuolista toimintaamme ja suuntaamme kohti uusia tuulia.

2 Yhdistyksen tarkoitus

Muusa ry on kotimaisen kirjallisuuden opiskelijoiden yhdistys, ja toimii Turun yliopiston ylioppilaskunnan (TYY) alayhdistyksenä. Yhdistyksen tarkoituksena on toimia edunvalvonta- ja virkistysjärjestönä. Se pyrkii toiminnallaan edistämään ja valvomaan jäsentensä opintoihin liittyviä yleisiä ja yhteisiä etuja, tukemaan jäsentensä opintoja ja luomaan sosiaalisia kontakteja opiskelijoiden välille.

Tarkoituksensa toteuttamiseksi yhdistys järjestää kokoustoimintaa, julkaisu- ja tiedotustoimintaa, kulttuuritoimintaa, seminaareja, matkoja, yhteydenpitoa kotimaisiin järjestöihin ja opintopolitiikan suunnittelua. Muusa ry valvoo jäsentensä etua Turun yliopiston Historian, kulttuurin ja taiteiden tutkimuksen laitoksella, Humanistisessa tiedekunnassa, yliopiston hallinnossa, Turun yliopiston ylioppilaskunnassa sekä muissa tärkeissä yhteisöissä. Muusa ry ylläpitää hyviä yhteyksiä kotimaisen kirjallisuuden oppiaineeseen sekä useisiin eri yhdistyksiin ja ainejärjestöihin.

Toimintansa tukemiseksi yhdistys kerää jäsenmaksuja, ottaa vastaan avustuksia sekä lahjoituksia ja hankkii varallisuutta myyjäisillä ja kannatustuotteiden myynnillä sekä muulla vastaavanlaisella toiminnalla.

3 Yleinen yhdistystoiminta

3.1 Jäsenistö

Syksystä 2016 lähtien Muusa ry:n jäsenten hankinta muuttui olennaisesti, sillä kotimainen kirjallisuus ja yleinen kirjallisuustiede yhdistyivät hakukohteina. Hakukohteiden yhdistyttyä uudet opiskelijat eivät usein tiedä pääainettaan ennen ensimmäisen periodin loppua. Tämä aiheuttaa haasteita jäsenten rekrytointiin, koska opiskelijat eivät ole välttämättä valmiita sitoutumaan ainejärjestöön ennen pääainevalintaansa.

Kirjallisuusaineiden ainejärjestöjen tulee olla syksyllä aktiivisesti ja tasapuolisesti esillä uusille opiskelijoille. Haluamme jatkaa tiivistä yhteistyötä Prometheus ry:n kanssa, sillä se on osoittautunut hyväksi ja toimivaksi ratkaisuksi. Vuonna 2020 Muusa ry panostaa Prometheus ry:n kanssa tehtävään yhteistyöhön ja pitää esillä kotimaisen kirjallisuuden oppiainetta.

Jäsenten hankinnassa tiedekunnan tuutoreilla on merkittävä rooli. Yhteisen hakukohteen myötä myös tuutorointi on yhteistä kaikille uusille kirjallisuuden opiskelijoille. Muusa ry voi kehittää Prometheus ry:n kanssa fuksipassia tai muuta sen kaltaista toimintaa, joka aktivoi fukseja osallistumaan toimintaan. Muusa ry:n hallitus on tuutoreihin aktiivisesti yhteydessä jo keväällä 2020.

3.2 Varainhankinta

Rahastonhoitaja huolehtii Muusa ry:n raha-asioista. Muusa ry:n toiminta rahoitetaan TYYn myöntämällä toiminta-avustuksella, jäsenmaksutuloilla, yhdistyksen kannatustuotteiden myynnillä, myyjäisillä ja kirjamessulippujen myynnillä. Viime vuosina oppiaineen tilaamien seminaarikahvitusten merkitys varainhankinnassa on korostunut, ja panostamme laadukkaisiin kahvitustilaisuuksiin myös jatkossa.

Myyjäisiä on pidetty vuodesta 2010 alkaen historian-, kulttuurin- ja taiteidentutkimuksen ainejärjestöjen kesken vuorotellen Sirkkalan aulassa. Myyjäisiä jatketaan myös vuonna 2020. Jokaisella ainejärjestöllä on neljä myyjäisvuoroa vuodessa. Muusa ry on tehnyt päätöksen tarjota myyjäisissä Reilun Kaupan kahvia ja teetä, ja kaikki myyjäisissä myytävä ruoka on kasvisruokaa. Myyjäisissä huomioidaan yleisimmät eritysruokavaliot: gluteenitonta ja vegaanista ruokaa on aina tarjolla. Tarjoilut leivotaan itse. Mikäli laitoksemme muuttaa Sirkkalasta vuonna 2020, jatketaan myyjäisten järjestämistä uusissa tiloissa mahdollisuuksien mukaan.

Vuonna 2020 Muusa ry ylläpitää ja mahdollisuuksien mukaan kehittää monipuolisia varainhankintakeinojaan. Muusa-kangaskasseille on kysyntää, joten Muusa ry voi painattaa vuonna 2020 niitä lisää. Vuonna 2020 Muusa ry tilaa vuosijuhlien kunniaksi uuden haalarimerkin. Muusa ry voi halutessaan lanseerata myös uuden kannatustuotteen.

3.3 Tiedotus

Yhdistyksen sisäistä ja ulkoista tiedotusta hoitaa hallituksen tiedottaja. Hänen tehtävänsä on myös seurata ylioppilaskunnan tiedotusta tyyali@utu.fi-listalla ja Humanitas ry:n listalla sekä tiedottaa jäsenistölle heitä koskevista asioista. Sihteeri tiedottaa hallituksen kokousten päätöksistä sähköpostitse yhdistyksen jäsenille. Tiedottaja tai verkkovastaava päivittää tietoja myös Muusa ry:n Facebook-ryhmään ja kotisivuille sekä Muusa ry:n ja Prometheus ry:n yhteiseen Facebook-ryhmään. Hallituslaiset päivittävät yhdessä Muusa ry:n Instagram-tiliä, jolla myös tiedotetaan jäsenistöä ajankohtaisista asioista.

Yhdistyksen tiedotuskanavia ovat yhdistyksen Facebook-ryhmä, yhdistyksen tykättävä Facebook-sivu, omat kotisivut (tyyala.utu.fi/muusa/), yhdistyksen sähköpostilista (muusa@utu.fi), yhdistyksen hallituksen sähköpostilista ([muusahallitus@utu.fi](mailto:muusahallitus@utu.fi)) ja yhdistyksen Instagram-tili (muusary). Sähköpostilistan kautta tavoitamme 129 jäsentä tai opiskelijaa, Facebook-ryhmän kautta 181 henkilöä ja tykättävän Facebook-sivun kautta 145 henkilöä. Nettisivujen ja Facebook-ryhmien ylläpidosta ja päivittämisestä vastaavat verkkovastaava ja tiedottaja.

3.4 Julkaisu

Yhdistys julkaisee *Oheinen*-nimistä kulttuurilehteä. Siinä julkaistaan jäsenistöä kiinnostavia ja jäsenistön tuottamia kirjoituksia: kirjallisuustieteellisiä artikkeleita, haastatteluja, kolumneja, pakinoita sekä kaunokirjallisia tekstejä. Lehden päätoimittaja valitaan yhdistyksen syyskokouksessa. Lehti ilmestyy kaksi kertaa vuodessa, pikkujouluissa ja vappuna.

3.5 Yhteistyö

Prometheus ry

Prometheus ry on Muusa ry:n sisarainejärjestö. Olemme lisänneet jo vuosia yhteistyömme määrää ja vuonna 2020 yhteistyö syventyy entisestään. Yhteistyö Prometheus ry:n kanssa tarjoaa jäsenillemme laajemman piirin samanhenkisiä opiskelijoita ja mahdollisuuksia verkostoitumiseen. Yhteistyöhön kuuluvat muun muassa periodirentoutukset, vohvelipäivystykset, marraskuun juhla, yhteinen piknik, yhteiset tutustumisbileet, alumni-illat, kevätretki ja syysretki. Vuoden aikana hallitukset järjestävät vähintään viisi yhteiskokousta, joista ensimmäinen on tarkoitettu hallitusten tutustumiseen.

TYY

Muusa ry:n hallituksen jäsenet osallistuvat Turun yliopiston ylioppilaskunnan koulutuksiin ja pj-, kopo- ja sopotapaamisiin. Kattojärjestön tarjoama tuki ja runsas tapahtumavalikoima tarjoavat täydennystä Muusa ry:n toiminnalle. Muusa ry on sitoutunut toimimaan TYYn sääntöjen ja ohjeiden mukaisesti ja on kiinnostunut TYYn asemasta yhteiskunnassa laajemmin.

Mimesis

Muusa ry:n koti on vuodesta 2010 asti ollut Sirkkalan kasarmin Keltainen talo, Mimesis. Mimesiksessä asustaa tällä hetkellä noin 9 järjestöä. Yhteinen ainejärjestötila mahdollistaa tiiviin yhteistyön ainejärjestöjen välillä. Ainejärjestötalolla järjestetään säännöllisesti hallituksen kokouksia, yhdistyksen monipuolista virkistystoimintaa, kuten juhlia ja illanviettoja, sekä myös eri ainejärjestöjen välisiä yhteisiä tapahtumia. Mimesiksen toimintaa ylläpidetään ja kehitetään talovastaavien kokouksilla. Nämä kokoukset ovat tuottaneet hedelmää: Mimesistä kunnostettiin keväällä 2018 ja jatkuvista ylläpitotoimenpiteistä sovittiin ainejärjestöjen kesken. Muusa ry jatkaa Mimesiksestä huolehtimista tunnolliseen tapaansa osallistumalla vapun jälkeisiin siivoustalkoisiin, lukukausittaisiin viikkosiivouksiin ja tavarahankintoihin. Muusa ry:n talovastaava huolehtii Mimesikseen liittyvästä viestinnästä ja muista järjestelyistä. Laitoksen mahdollisen muuton koittaessa Muusa ry pyrkii jatkamaan toimintaansa Mimesiksellä tai tekee voitavansa varmistaakseen, että vastaavanlainen, mieluusti esteetön, tila olisi jatkossakin käytössä.

TAKU ry

Teemme yhteistyötä Taide- ja kulttuurialojen ammattijärjestö TAKU ry:n kanssa pitkin vuotta. Olemme järjestäneet yhteistyössä muun muassa työelämäpäiviä, joissa TAKU ry esittelee toimintaansa ja tarjoaa mahdollisuuden CV:n hiomiseen ja haastattelusimulaatioon. TAKU ry on myös sponsoroinut Muusa ry:n ainejärjestölehti *Oheista* ja Muusa ry:n messupistekuluja Turun kirjamessuilla. Mahdollisuuksien mukaan Muusa ry voi vuonna 2020 tehdä kirjamessuyhteistyötä TAKU ry:n kanssa samaan tapaan kuin vuosina 2016, 2018 ja 2019.

SARV

Olemme tehneet Suomen arvostelijain liiton kanssa yhteistyötä Turun kirjamessuilla vuosina 2014–2017, ja tunnustelemme mahdollisuuksia yhteistyön jatkumiselle. Yhteistyö on toiminut vaihtelevasti, mutta se on tarjonnut paljon työelämämahdollisuuksia ja -kontakteja jäsenille.

Muut ainejärjestöt

Teemme yhteistyötä kaikkien taiteentutkimuksen ainejärjestöjen kanssa muun muassa Taite-sitsien ja kastajaisten muodossa. Vuosittain saamme myös kutsuja oman ja muiden yliopistojen ainejärjestöjen suuriin tapahtumiin, ja esitämme myös itse kutsun esimerkiksi Turun kirjamessuille osallistumiseen.

Tavoitteenamme on lisätä yhteistyötä Helsingin, Tampereen, Jyväskylän ja Joensuun kirjallisuudenopiskelijoiden kanssa. Muusa ry on ollut ainejärjestölehtivaihdossa Jyväskylän Corpus ry:n kanssa, ja vuonna 2019 corpuslaiset vierailivat Turun kirjamessuilla. Muusa ry ylläpitää tätä yhteistyötä mahdollisuuksien mukaan myös vuonna 2020. Aiomme lisätä yhteistyötä myös suomen kielen opiskelijoiden ainejärjestö Kanta ry:n kanssa. Yhteissitsit ovat hyvä alku jatkuvalle yhteistyölle ja ideoimmekin jatkossa enemmän yhteisiä tapahtumia. Syvennämme myös taiteidentutkimuksen ainejärjestöjen yhteistyötä vuonna 2020.

Muut yhteistyökumppanit

Tiedekuntajärjestömme Humanitas ry on ensisijaisesti edunvalvontajärjestö, johon olemme yhteydessä aina tarvittaessa. Jäsenistö pidetään tietoisena Humanitas ry:n toiminnasta, ja jäsenet osallistuvat vuosittain ahkerasti Humanistisitseille ja -bileisiin. Humanitas-kummi vierailee Muusa ry:n hallituksen kokouksissa kahdesti vuodessa. Koulutuspoliittiset vastaavat osallistuvat Humanitas ry:n järjestämiin kopo-pj-tapaamisiin.

Muusa ry:n ja Kirjan talon yhteistyö Kirjamessuilla 2018 ja 2019 sujui mainiosti, mikä innoittaa Muusa ry:tä syventämään yhteistyötä Kirjan talon kanssa vuonna 2020. Kirjan talon järjestämät kurssit olisivat jäsenillemme hyödyllisiä.

4 Opiskelua tukeva toiminta

4.1 Koulutuspolitiikka

Muusa ry:n hallituksessa koulutuspoliittinen vastaava eli kopo seuraa laitoksensa ja humanistisen tiedekunnan johtokunnan toimintaa ja osallistuu koulutuspoliittisesti tärkeisiin kokouksiin ja tapaamisiin. Koulutuspoliittisen vastaavan ohella myös puheenjohtaja on koulutuspoliittinen toimija. Myös muut hallituksen jäsenet osallistuvat TYYn järjestämiin yhdistystoimijakoulutuksiin.

Muusa ry:stä osallistuu jäseniä kotimaisen kirjallisuuden oppiaineen oppiainetapaamisiin, joissa keskustellaan opetuksesta ja suunnitellaan tulevia kursseja. Oppiainetapaamisiin osallistuminen mahdollistaa suoremman viestinnän henkilökunnan kanssa. Ahkera osallistuminen oppiainekokouksiin on tuottanut hedelmää, sillä Muusa ry:n ja oppiaineemme välit ovat koko lailla lämpimät.

Opiskelijoille pidetään keväällä sivuaineiltamat yhdessä yleisen kirjallisuustieteen ainejärjestön Prometheus ry:n kanssa. Iltamissa vanhemmat opiskelijat kertovat uusille omista sivuainevalinnoistaan. Illan tarkoituksena on helpottaa kirjallisuudenopiskelijoiden sivuainevalintojen tekemistä ja siten varmistaa, että opinnot etenisivät aikataulussa.

Muusa ry voi osallistua tammikuussa yliopiston ABI-päivään ja näin tiedottaa opiskelusta ja toiminnastaan lukiolaisille. Muusa ry voi osallistua syksyisin järjestettäville sivuainemessuille. Muusa ry tekee myös oppiaineen kanssa yhteistyötä ja huolehtii siitä, että oppiaineen esittelytilaisuuksissa yliopistolla ja lukioissa on mukana opiskelijaedustaja.

Kopo kerää loppusyksyllä sähköisen palautelomakkeen avulla jäsenistöltä näkemyksiä siitä, onko yhdistyksen toiminta vastannut heidän tarpeitaan. Hallitus huolehtii siitä, että kehittämisehdotukset siirtyvät seuraavan hallituksen tietoon.

Kopo kerää keväisin kurssipalautteen, joka toimitetaan oppiaineen henkilökunnalle. Palautteen avulla kehitetään oppiaineen kurssi- ja tenttitarjontaa ja palaute onkin ollut tervetullutta.

4.2 Sosiaalipolitiikka

Kysyntä alkoholittomalle toiminnalle on vakiintunut, joten vuonna 2020 Muusa ry jatkaa panostusta sosiaalipoliittiseen eli sopo-toimintaan. Laskiainen Prometheus ry:n kanssa on alkoholiton tapahtuma, ja syksyn aikana järjestetään toinen alkoholiton tapahtuma, esimerkiksi lautapeli-ilta.

Muusa ry järjestää yhdessä Prometheus ry:n kanssa periodirentoutuksia ja vohvelipäivystyksiä, molempia neljä kertaa vuodessa. Periodirentoutus voi olla mitä vain virkistävää alkoholitonta toimintaa, esimerkiksi runomeditaatiota, joogaa, luonnossa liikkumista tai muuta vastaavaa. Vohvelipäivystysten tarkoitus on opiskelijoiden yhteen tuominen ja huolien ja ilojen jakaminen. Myös Prometheus ry:n kanssa järjestettävät improvisaatioillat ovat alkoholittomia tapahtumia.

Hallituksen hyvinvointia ylläpidetään kevään ja syksyn lopuksi järjestettävissä hallituksen virkistäytymisilloissa. Tarpeen tullen pidetään myös hallituksen rentoutumisiltoja, joissa jokainen saa purkaa tuntojaan hallitustoimintaan liittyen.

Muusa ry:llä on yhdenvertaisuusvastaava, jonka tehtävänä on jäsenten yhdenvertaisuuden ja tasa-arvon edistäminen TYYn Yhdenvertaisuusohjelman 2017–2020 mukaisesti. Yhdenvertaisuusvastaava pitää huolta siitä, että Muusa ry:n tapahtumat ovat kaikille saavutettavissa, ja niissä noudatetaan turvallisemman tilan periaatteita. Vuonna 2020 Muusa ry nimeää tapahtumakohtaisesti juhliin ja isompiin tapahtumiin häirintäyhdyshenkilön, johon voi tarvittaessa olla yhteydessä jo tapahtuman aikana.

Muusa ry:lle on vuonna 2018 perustettu veriryhmä. Vuonna 2020 Muusa ry jatkaa yhteisten verenluovutusreissujen järjestämistä.

Muusa ry osallistuu aktiivisesti myös kansalaisvaikuttamiseen. Vuonna 2019 Muusa ry ja Prometheus ry osallistuivat näkyvästi opiskelijoiden ilmastolakkoon.

4.3 Työelämä

Muusa ry:ssä opintoja hyödyttävä, ammatti-identiteettiä kasvattava toiminta ja kulttuuritoiminta kietoutuvat yhteen, koska opiskelemme taide- ja kulttuurialaa. Kulttuuritoiminta on sekä opintojen kannalta että virkistysmielessä toiminnan keskiössä.

Muusa ry kannustaa jäseniään tuomaan kaikenlaiset taiteelliset kykynsä esille muun muassa *Oheisen* sivuilla. *Oheisen* tekemisessä pääsee harjoittelemaan toimittajan taitoja ja päätoimittajana lehden taittoa ja toimitusprosessia.

Muusa ry voi järjestää Prometheus ry:n kanssa yhteistyössä alumni-illan, jossa alumnit kertovat opiskelijoille, minkälaisiin työtehtäviin he ovat päätyneet valmistuttuaan. Muusa ry voi myös yksin tai Prometheus ry:n kanssa järjestää kirjailijatapaamisia, joissa opiskelijat ja kirjailijat kohtaavat.

Kirjamessuseminaarin järjestäminen, messupisteen suunnittelu ja sillä työskentely antavat jäsenille mahdollisuuden hankkia monipuolista työelämäkokemusta. Turun kirjamessuilla 2020 Muusa ry voi jatkaa yhteistyötä Kirjan talon ja Taide- ja kulttuurialan ammattijärjestö TAKU ry:n kanssa tai etsiä uusia yhteistyökumppaneita. Tavoitteena on jatkaa oman seminaarin ja yhteisen messuosaston tuottamista.

4.4 Lukupiiri

Vuonna 2020 jatketaan kaunokirjallisuuslukupiirin järjestämistä. Lukupiirissä kuka vain voi toimia vetäjänä lukupiirivastaavan ohjatessa toimintaa. Lukupiirin tavoitteena on saada aikaan keskustelua nykykirjallisuudesta ja tutkimuksen tekemisestä, sekä tutustuttaa opiskelijat tutkimusalan keskustelukulttuuriin ja uusiin kiinnostaviin teoksiin ja kirjailijoihin. Muusa ry voi järjestää myös teorialukupiirejä jäsenistön kiinnostuksen mukaisesti. Lukupiirit ovat yksi työllistymistä tukeva toimintamuoto. Lukupiiritoiminnasta saa luentopassimerkintöjä oppiaineelta.

5 Vapaa-ajan toiminta

5.1 Juhlat ja muut tapahtumat

Syksyn juhlakausi alkaa vanhojen piknikillä, jossa vanhat opiskelijat vaihtavat kesän kuulumisia. Syyskuun alussa uudet opiskelijat toivotetaan tervetulleeksi yhdessä Prometheus ry:n kanssa uusien piknikillä. Toinen syksyn yhteinen tapahtuma Prometheus ry:n kanssa on tutustumisbileet. Lisäksi Muusa ry järjestää syksyllä uudenlaiset juhlat yhdessä Prometheus ry:n kanssa. Syksyn aikana järjestetään baarikierros, jonka tarkoituksena on tutustuttaa vanhat ja uudet opiskelijat Turun baarimaailmaan.

Syksyn päätapahtuma on taiteiden tutkimuksen ainejärjestöjen yhteiset Taite-kastajaiset. Syyslukukaudella juhlitaan lisäksi kirjamessubileitä, Aleksis Kiven päivää, lastenkutsuja ja pikkujouluja sekä Prometheus ry:n kanssa yhdessä marraskuun juhlaa. Muusa ry järjestää syksyisin myös hallituskähminnän, jossa tarkoituksena on esitellä eri hallitusvirkojen sisältöä ja tarjota uusille toimijoille mahdollisuus loikata mukaan Muusa ry:n hallitukseen.

Kevätlukukauden bileitä ovat vallanvaihtajaiset tammikuussa, ystävänpäiväbileet ja Kalevalan päivä helmikuussa, Taite-sitsit maaliskuussa sekä vapun juhlinta. Taite-sitsit järjestetään yhdessä taiteiden tutkimuksen ainejärjestöjen kanssa ja ystävänpäivä yhdessä Prometheus ry:n kanssa. Muusa ry, Prometheus ry ja Kanta ry järjestävät vuoden aikana yhteissitsit. Vuonna 2020 Muusa ry pyrkii järjestämään yhdessä muiden taiteidentutkimuksen ainejärjestöjen kanssa yhteisiä tapahtumia jo olemassa olevien lisäksi.

Muusa ry osallistuu myös TYYn järjestämiin tapahtumiin, kuten laskiaiseen ja vapun viettoon. Muusa ry pyrkii ulottamaan toimintaansa omien juhliensa ulkopuolelle ja näin tutustumaan muiden ainejärjestöjen toimijoihin ja toimintatapoihin.

Muusa ry järjestää keväällä 2020 vuosijuhlat ainejärjestön 25-vuotista taivalta juhlistaakseen.

5.2 Retket

Muusa ry järjestää yhdessä Prometheus ry:n kanssa kaksi yön yli kestävää mökkiretkeä, yhden keväällä neljännen periodin aikana ja toisen syksyllä ensimmäisen periodin aikana. Retkien tarkoituksena on viettää aikaa yhdessä ja tutustua toisiin kirjallisuudenopiskelijoihin. Retket voi järjestää Aurinkolahdessa aiempien vuosien tapaan tai jollain vastaavalla mökillä.

Muusa ry on viime vuosina innostunut maakuntamatkailusta. Muusa ry voi jatkossa järjestää kerran vuodessa ekskursion jollekin jäsenistöä kiinnostavalle paikkakunnalle. Muusa ry voi harkita myös ulkomaille suuntautuvan ekskursion järjestämistä.

5.3 Kulttuuri

Muusa ry järjestää jäsenilleen monipuolista kulttuuritoimintaa vierailemalla esimerkiksi teatteri-, tanssi- ja elokuvaesityksissä sekä museoissa. Näitä vierailuja järjestetään vähintään neljä kertaa vuoden aikana ja niistä vastaa kulttuurivastaava.

Muusa ry:llä on juhlissaan paljon kulttuuripitoista ohjelmaa kuten näytelmiä, musisointia, tanssia, runolausuntaa ja muita jäsenistöstä nousevia taitoja. Muusa ry edistää kulttuuritoimintaa myös *Oheinen*-lehdellä ja kirjamessuseminaarilla sekä yhdessä Prometheus ry:n kanssa järjestettävillä näytelmällisillä improvisaatioilloilla.

5.4 Liikunta

Muusa ry:n liikuntavastaava vastaa vuosittain vähintään neljän liikuntatapahtuman järjestämisestä. Muusalaisten liikuntainnostus on viime vuosina kohdistunut esimerkiksi keilaamiseen, lasertaisteluun ja luisteluun. Tämän tyyppistä toimintaa jäsenistön kiinnostuksen mukaan on luvassa myös vuonna 2020.

Yliopiston jalkapallokulttuurin ylläpitäminen on ollut vuosia Muusa ry:n erityisen kiinnostuksen kohteena: yhdistyksellä on oma joukkue FC Bayern Muusa sekä hallituksen ulkopuolisena virkana jalkapallomanageri. Vuonna 2020 Muusa ry voi osallistua taiteiden tutkimuksen ainejärjestöjen jalkapalloturnaus Taite Cupin järjestämiseen tai tapahtuman uudistamiseen.